La mobilització està afectant els busos de les dues companyies entre Andorra i l'aeroport de Barcelona segons han confirmat responsables de les empreses. Els busos, amb una freqüència de dues hores, surten de la T1 i de la T2.

Els trajectes han començat a patir alteracions a partir de les dues del migdia coincidint amb l'arribada dels manifestants. Hi ha hagut càrregues dels Mossos d'Esquadra, un detingut i s'han arribat a tallar tots els accessos per la convocatòria del Tsunami Democràtic. Algunes de les càrregues han tingut lloc a l'aparcament dels busos.

La companyia Directbus, a més, té parada a l'estació de Sants a Barcelona, un altre lloc on hi ha un fort desplegament policial. Els busos han arribat fins a Sants però ja no han continuat fins a l'aeroport. L'empresa Andbus, per la seva banda, va directament d'Andorra la Vella i de Sant Julià de Lòria fins a l'aeroport i viceversa. Totes dues estan a l'espera dels esdeveniments i avisen els seus clients que hi poden haver retards. A banda de l'aeroport, també hi ha talls en diverses carreteres catalanes i en vies fèrries.